Dit was eers met die totstandkoming van die Unie-landboudepartement dat sake 'n ander wending geneem het. Die oortuiging het toe posgevat dat die boer met die beperkte weiding en 'n verskerpte mededinging, genoodsaak was om meer wetenskaplik en ekonomies te boer. Dit was om die rede dat die wenslikheid van na vorsing en die opleiding van boere duidelik besef is.
Benewens bogenoemde bydraes is 'n groot aantal pamflette en ander publikasies oor teelt, voeding en bestuur en ander aspekte wat vir die boer van belang is, deur Skaap- en Wolbeamptes van Grootfontein geskryf. Die bydrae wat dit gelewer het ter bevordering van die skaapbedryf, kan nie genoegsaam beklemtoon word nie.
Een van die belangrikste bydraes wat Grootfontein gelewer het tot die ontwikkeling van die Merinobedryf is die toonaangewende rol wat die inrigting gespeel het in die totstandkoming van die Nasionale Wolkwekersvereniging van Suid-Afrika.
Vandag kan die N.W.K.V. met sy groot ledetal beskou word as 'n modelorganisasie en word dit amptelik erken as die mondstuk van die wolprodusent.
Deur die opleiding van ons land se skaapboere, stoettelers, wolmakelaars en ander amptenare, het Grootfontein egter ook 'n baie groot invloed gehad op die uitbouing van die land se kleinveebedryf.